Diccionari català essencial d'exercicis de força
El fitnes o condicionament físic, malgrat ser una disciplina consolidada des de fa dècades a la nostra societat i gaudir cada cop de més popularitat, encara està lluny de tenir una terminologia pròpia, genuïna i normalitzada en català. La creença, encara avui dia fortament arrelada en la consciència popular, que no es tracta d’una disciplina independent, sinó més aviat d’un híbrid de diversos esports, és àdhuc patent al TERMCAT, el nostre centre de terminologia de referència, ja que l'escassa i confusa terminologia relacionada amb el fitnes que trobem tant al Cercaterm com a la Neoloteca es troba repartida per disciplines com la gimnàstica o l’halterofília. Amb aquest treball es vol fer una proposta essencial i bàsica, un primer pas cap a la fixació i la normalització dels termes relatius al fitnes en català. El treball se centra en el procés d’elaboració d’una proposta de diccionari essencial dels exercicis de força en català i inclou l’enllaç al diccionari en suport digital. S’hi detalla l’extracció de termes a partir de textos especialitzats mitjançant l’estació de treball Terminus, la creació del diccionari en línia en format Google Sites i l’addició d’equivalències en anglès i en castellà. L’objectiu és posar a l’abast del públic general una proposta de diccionari que pugui fer servir qualsevol parlant de català, però sobretot els professionals del fitnes i de la llengua catalana.
fitnes, exercicis de força, terminologia, català, diccionari, textos especialitzats
Networked Digital Library of Theses and Dissertations